প্রকাশ্যে দলের বিরুদ্ধে ক্ষোভ উগরে দিলেন পঞ্চায়েত সদস্য

ওয়েব ডেস্ক: ‘আবাস যোজনা’ (Abas Yojna) নিয়ে দলের বিরুদ্ধেই ক্ষোভ উগরে দিলেন তৃণমূলের (TMC) পঞ্চায়েত সদস্য। তিনি বলেন, “যাদের দোতলা পাকা বাড়ি আছে, যাদের বাড়িতে দু’টো করে এসি আছে তারাই বাড়ি পাচ্ছে। জনগণ আমাদের কুকুর শিয়াল বলে গালাগালি দিচ্ছে। এমনকি কুকুর শিয়ালের মতো আমরাই শুধু বাটামের মার খাব? অন্যান্যরা খাবে না?” এই নিয়ে এখন পাঁশকুড়ায় (Panskura) রাজনৈতিক বিতর্ক তুঙ্গে।

পূর্ব মেদিনীপুর (Purba Medinipur) জেলার পাঁশকুড়া এক নম্বর গ্রাম পঞ্চায়েত এলাকার উত্তর মেচগ্রামের ঘটনা। এই এলাকায় তৃণমূলের পঞ্চায়েত সদস্য ভক্তিপদ দে সংসদ সভায় দলের বিরুদ্ধে ক্ষোভ প্রকাশ করেন। এই সভায় উপস্থিত ছিলেন বিধায়ক প্রতিনিধি, পাঁশকুড়া ব্লকের বিডিও, জয়েন্ট বিডিও সহ পঞ্চায়েত সমিতির সভাপতি, সহ সভাপতি, গ্রাম পঞ্চায়েত ও পঞ্চায়েত সমিতির প্রতিনিধি সহ প্রশাসনিক কর্তারা।

আরও পড়ুন: বেআইনি ফেনসিডিল উদ্ধার করতে গিয়ে আক্রান্ত বিএসএফ

সংসদ সভায় যখন পঞ্চায়েত সদস্যদের সমস্যার কথা শোনা হয়, ঠিক সেই সময় তৃণমূলের পঞ্চায়েত সদস্য ভক্তিপদ দে সংসদ সভায় আবাস যোজনা নিয়ে দলের বিরুদ্ধে একরাশ ক্ষোভ উগরে দেন। তিনি বলেন, “একাধিকবার আবাস যোজনার তথ্য-প্রমাণ বিডিওর কাছে জমা দেওয়া সত্ত্বেও কোনও পদক্ষেপ নেওয়া হয়নি। এর তদন্ত যেন সঠিকভাবে হয়। কেউ যেন ধামাচাপা দেওয়ার চেষ্টা করছে তাদের ব্যক্তিগত ইন্টারেস্ট আছে বলে।”

এছাড়াও পঞ্চায়েত সদস্য আরও বলেন, “যার দোতলা বাড়ি আছে, যার বাড়িতে দু’টো এসি আছে, তারাই আবাস যোজনার বাড়ি পাচ্ছে। অথচ যারা মাটির বাড়িতে থাকে তাঁরা আবাসের বাড়ি পায়নি। এর যদি প্রমাণ নিতে চান, তাহলে আপনারা স্পটে চলুন, নয়তো আমি মৃত্যুবরণ করবো।” সংসদ সভায় এই মন্তব্যের সঠিক কোনও উত্তর দিতে পারেননি ব্লক প্রশাসন ও পঞ্চায়েত সমিতির কর্তারা।

দেখুন আরও খবর: