আবাস যোজনায় কাটমানি! নিশানায় বিজেপির পঞ্চায়েত সদস্য

মালদহ: আবাস যোজনায় (Awas Yojna) বাড়ি তৈরির জন্য কাটমানি নেওয়ার অভিযোগ উঠল বিজেপির (BJP) পঞ্চায়েত সদস্যের (Panchayat Member) বিরুদ্ধে। একদফায় ২০ হাজার টাকা নেওয়ার পর বিজেপির ওই সদস্য আরও ১০ হাজার টাকা দাবী করেন বলে অভিযোগ। বাড়তি টাকা চাওয়ার প্রতিবাদ করায় উপভোক্তার ছেলেকে মারধোর করার অভিযোগ উঠল পদ্ম শিবিরের নেতার বিরুদ্ধে।

ঘটনাটি ঘটেছে মালদহ (Malda) জেলার হবিবপুর থানার ঋষিপুর গ্রাম পঞ্চায়েত এলাকার দেবীনগর গ্রামে। সূত্রের খবর, এই এলাকার বাসিন্দা শান্তি চৌধুরীর নামে বাড়ি তৈরির জন্য আবাস যোজনার প্রথম কিস্তির ৬০ হাজার টাকা পায়িয়ে দেওয়ার প্রতিশ্রুতি দেন স্থানীয় বিজেপির পঞ্চায়েত সদস্য গোবিন্দ চৌধুরী। তবে সরকারি প্রকল্পের টাকা পায়িয়ে জন্য তিনি ২০ হাজার টাকা ঘুষ নেন বলে অভিযোগ। এর পর আবার নাকি তিনি ১০ হাজার টাকা দাবী করেন।

আরও পড়ুন: পানাগড় কাণ্ডে ‘ইচ্ছাকৃত খুন’-এর অভিযোগ সুতন্দ্রার মায়ের

মঙ্গলবার বিকেলে বিজেপির পঞ্চায়েত সদস্যের বিরুদ্ধে কাটমানি চাওয়ার প্রতিবাদ করেন শান্তি চৌধুরীর ছেলে সরিয়ান চৌধুরী। এরপর বিজেপির পঞ্চায়েত সদস্য গোবিন্দ চৌধুরী দলবল নিয়ে তাঁর ওপরে চড়াও হয়ে তাঁকে মারধোর করে বলে অভিযোগ। এরপর আহত সরিয়ান চৌধুরীকে বুলবুলচন্ডি গ্রামীণ হাসপাতালে ভর্তি করা হয়। এই মর্মে হবিবপুর থানায় অভিযুক্ত বিজেপি সদস্যের নামে অভিযোগ দায়ের করা হয়।

অভিযোগকারী সরিয়ান চৌধুরী বলেন, “বিজেপির ঐ পঞ্চায়েত সদস্যকে ছাগল বিক্রি করে অগ্রিম ২০ হাজার টাকা কাটমানি দিয়েছিলাম। এখন প্রথম কিস্তির ৬০ হাজার টাকা পাওয়ার পর তিনি আরও ১০ হাজার টাকা চাইলে আমি প্রতিবাদ করি তখন বিজেপির পঞ্চায়েত সদস্য সহ বেশ কয়েকজন আমাকে মারধোর করে।” যদিও এই অভিযোগ অস্বীকার করেছেন অভিযুক্ত পঞ্চায়েত সদস্য গোবিন্দ চৌধুরী। অপর দিকে তৃণমূলের হবিবপুর ব্লক সভাপতি কিষ্টু মুর্ম্মু বলেন, “বিজেপির এই তোলাবাজির বিরুদ্ধে থানায় অভিযোগ দায়ের করা হয়েছে। এখন দেখার পুলিশ কি ব্যবস্থা নেয়।”

দেখুন আরও খবর:

The post আবাস যোজনায় কাটমানি! নিশানায় বিজেপির পঞ্চায়েত সদস্য first appeared on KolkataTV.